Author: Sági Orsi
Company: -

Beszámoló

10.11-15.
Ezen a héten szerdán az ELTE Karrierközpontban voltam az Állásbörzével kapcsolatos egyeztetések és a további együttműködés javításának érdekében, majd az elmaradhatatlan EHÖK elnökségin vettem részt. Csütörtökön a főszerkesztővel beszélgettünk a Nyúzról. Pénteken estére a Program sörözőbe szerveztem kötetlen beszélgetést. A héten folyamatosan: leveleztem, intéztem a közelgő tüntetéssel, illetve a belépőkártyákkal kapcsolatos teendőket, átnéztem a teremelosztásunkat, összehívtam az szmsz-bizottságot, több kedves jelenlévő segítségével rendet raktam az északi haliban, elvittünk pár dolgot a raktárba, elolvastam a Nyúz folyamatosan érkező cikkeit, egyeztettem az informatikussal a legfontosabb informatikai teendőkről, és nem utolsó sorban találkozgattam a lágymányosi másik két HÖK elnökével (közös ülés, halikarácsony, vezetőképző – ezek a témák azóta is folynak, ezentúl már nem részletezném, csak ha fontos dolog történt).

10.16-22.
Hétfőn délután Severnyák Illéssel, a TTK HÖK Karrierközpontos (kkp) kapcsolattartójával beszélgettem, részben az előző heti kkp-s beszélgetésemről, részben pedig a TTK-s hallgatói és álláskeresős sajátosságokról. Ezután a titkárral beszélgettem a munkakapcsolatunk javításáról, majd a szociális és a tanulmányi elnökhelyettessel az örök sláger HKR-ről és az ezzel kapcsolatos további tervekről. Öt órakor az szmsz-bizottság első ülésén vettem részt. Kedden délután a dékánnál jártam, a másnapi kt és a HKR ügyében, de ha már ott voltam, néhány kérvényt is megbeszéltünk. Este hatkor választmány volt. Szerdán a dékáni tanács, majd a kari tanács után EHÖK elnökségire mentem. Csütörtökön délelőtt a már említett másik két HÖK elnökkel egyeztettem, a szokásos témákban, majd egy kicsit helyettesítettem az irodában, munkaebéden voltam a tanulmányi elnökhelyettessel, majd kettőkor találkoztam a 108 magazin főszerkesztőjével (a rendszeres listaolvasók ebből mindent tudnak már). A nap csúcspontja a HÖOK tandíjellenes tüntetése volt a Várban, ezen is ott voltam, találkoztam sok-sok ismerőssel. Pénteken segítettem az irodában, szerveztem a bonosztást, rendet raktam meg ilyesmik. A hét folyamán intéztem a gólyabál kérvényeivel kapcsolatos dolgokat, a vip-meghívókat, a kar angol nyelvű kiadványával kapcsolatos egyeztetéseket, meg a megszokott napi rutinfeladatokat.

10.24-29.
Kedden kb. öttől az EHÖK tanulmányi alelnökével, a tanulmányi elnökhelyettessel, a gazdasági biztossal és az alapítvány elnökével a HKR-rel kapcsolatosan beszélgettünk, majd fél héttől a TTK-TÁTK közös ülésén vettem részt. Szerdán a gazdasági biztossal egyeztettük az általunk kezdeményezett TTK-s Szakmai Szövetség létrehozásának első lépéseit, majd öttől EHÖK elnökségi következett. Csütörtökön délután szmsz bizottsági megbeszélés volt. Péntek déltől kb. vasárnap délig EHÖK elnökségi hétvégén vettem részt. Szombat este itt kerültek elő a HKR-rel kapcsolatos újabb infók, ezeket a tanulmányi és a szociális elnökhelyettessel kb. három órán át vitattuk meg (msn áldásai). Vasárnap az előbb említettek segítségével próbáltam a képviselőket a HKR újabb fejezetével kapcsolatban aktivizálni. A hét folyamán: intéztem a napi ügyeket, a gólyabállal és nedves esttel kapcsolatos teendőket.

10.30-11.05.
Héftőn kilenckor az érdeklődőkkel megbeszéltem a HKR legújabb verzióját, majd a dékánnal is beszéltem róla. Délután kettőkor Szenátusi ülésen vettem részt. Csütörtök reggel a tanulmányi elnökhelyettessel együtt átdolgoztuk az szmsz bizottság javaslatait az alapszabályunknak megfelelő, szövegszerű formába, majd Ring Péterrel beszélgettem az ISZSZ-ről, később a már sokszor említett két HÖK elnökkel egyeztettünk, délután négykor az alapítvány stratégiájának megbeszélésén vettem részt. A héten: sokszor elolvastam az alapszabályt, leveleztem és ügyeket intéztem.

11.06-12.
Hétfőn délután találkoztam Kovács Balázzsal, az ISZSZ elnökével, a szövetség jelenéről és jövőbeli terveiről beszélgettünk, majd öttől az szmsz bizottság ülésén vettem részt. Kedden rendkívüli küldöttgyűlés volt. Szerdán elkészült a HKR-rel kapcsolatos kt-i beadvány, találkoztam az IK és a TÁTK HÖK elnökeivel (a témák még mindig ugyanazok). Csütörtökön szerveztem kkp-os konferenciára embereket, utánajártam a halikarácsonnyal kapcsolatos dolgoknak, és este részt vettem a TÁTK Gólyabálján. Pénteken estére teázást szerveztem. Szombaton részt vettem a kommunikációs biztos által szervezett workshopon. A héten: a gólyabállal kapcsolatos dolgokon kívül ott volt még a HKR, a közös ülés, a közös vezképző és a halikarácsony, ezeken túl már csak a napi feladatok ellátása maradt.

11.13-19.
Kedden választmányt tartottam. Szerdán a dékáni tanács, majd a kari tanács után az EHÖK elnökségi ülésén vettem részt. Csütörtökön PPK-s gólyabál volt. Ezen a héten ismét nem jelent meg a Nyúz. Ezzel kapcsolatban intézkedtem, próbáltam a főszerkesztővel beszélni, pénteken választmány volt a témában, szombaton délután cikket írtam és átolvastam harmadszorra is a Nyúzt, majd elküldtem a nyomdának. Pénteken este Gólyabál volt, fél kilenc felé megnyitottam, táncoltam, majd éjfélig a vip-ben voltam. A héten a gólyabál volt a legfontosabb téma a HÖK háza táján, amiben tudtam, segítettem. Persze a legtöbb tennivalóm a Nyúzzal kapcsolatos volt. A héten még leveleztem, beszélgettem a közös vezetőképzőről és a többi, éppen függésben levő dologról.

11.20-26.
Hétfőn IK-TÁTK-TTK HÖK közös ülést szerveztünk, előtte ezt a másik két HÖK elnökével egyeztettük, majd öttől az ülésen vettem részt. Keddtől péntekig beteg voltam. Sajnálom, hogy nem tudtam részt venni a keddi választmányon, de úgy látom, nélkülem is megoldottátok a dolgot. A szerdai EHÖK elnökségin a tanulmányi elnökhelyettes helyettesített, a csütörtöki EHÖK kgy. pedig nélkülem is határozatképes volt. A betegségem lefolyása és a kellemetlen tünetek taglalása nem ide tartozik, nem is szeretnék róla nyilatkozni. Szombaton átnéztem a levelezésemet, pótoltam a heti lemaradásomat.

Remélem, elég részletes volt. Sajnálom, hogy csak most sikerült megírnom, de tanultam az esetből: már trenírozom magam arra, hogy a következő betegségem alatt is teljes értékűen el tudjam látni a feladataimat, minden lépésemről és szavamról híven beszámoljak ezen a listán és egyébként is mindig megtalálható legyek a haliban, ha valakinek szüksége van rám. Elnézést, hogy ez most nem így történt.

Sági Orsolya
ELTE TTK HÖK elnök